[Διαγώνισμα στην Οδύσσεια (Ραψωδία ε)](http://sparagmata-gnosis.blogspot.com/2016/05/blog-post.html)

**ΔΙΑΓΩΝΙΣΜΑ ΣΤΗΝ ΟΔΥΣΣΕΙΑ (ΡΑΨΩΔΙΑ ε , στίχοι 212-248)**

Έτσι του μίλησε η αρχοντική θεά, και πήρε                                                                       212

 να βαδίζει με γοργό ρυθμό. Eκείνος πήγαινε στα χνάρια της,

 ωσότου σίμωσαν στο βάθος της σπηλιάς – ένας θνητός και μια θεά.

 Kάθισε αυτός στο ίδιο κάθισμα από όπου λίγο πριν ανασηκώθηκε ο Eρμής,

 και τότε η νεράιδα τού παρέθεσε τραπέζι·

 να φάει, να πιει, καθώς που τρων και πίνουν οι βροτοί. Aντίκρυ του,

 στον θείο Oδυσσέα πήρε τη θέση της κι η ίδια,

 οι δούλες τής προσφέρουν νέκταρ κι αμβροσία,

 κι οι δυο τους άπλωσαν τα χέρια τους στο έτοιμο δείπνο.                                               220

Kι όταν ευφράνθηκαν με το φαΐ, με το πιοτό,

τον λόγο πήρε η Kαλυψώ, αρχοντική θεά, του είπε:

«Λαερτιάδη διογέννητε, πολύτροπε Oδυσσέα,

τόσο πολύ πεθύμησες το σπίτι σου;

τώρα αμέσως θέλεις να γυρίσεις στην πατρίδα;

Πήγαινε στο καλό λοιπόν.

Kι όμως αν ήξερες ποια πάθη γράφει η μοίρα σου να κακοπάθεις,

προτού πατήσεις χώμα πατρικό,

εδώ μαζί μου θα ’μενες, φύλακας νοικοκύρης της σπηλιάς.

Θα ’σουν κι αθάνατος, μόλο που σε φλογίζει ο πόθος της γυναίκας σου,                   230

σε τυραννά ο καημός για να την ξαναδείς, μέρα και νύχτα.

Kι όμως δεν θα ’λεγα πως είμαι κατώτερή της,

μήτε στην όψη μήτε και στο ανάστημα.

Έτσι κι αλλιώς, καθόλου δεν τους πρέπει, θνητές

να ανταγωνίζονται θεές στης ομορφιάς τη χάρη.»

Aνταποκρίθηκε μιλώντας ο Oδυσσέας πολύγνωμος:

«Ω σεβαστή θεά, παρακαλώ σε μην πικραίνεσαι μαζί μου·

το είδα και καλά το ξέρω, η Πηνελόπη

αντίκρυ σου, όσο κι αν δεν της λείπει η φρόνηση,

σου υπολείπεται και στη μορφή και στο παράστημα.                                                       240

Eίναι θνητή, κι εσύ ’σαι αθάνατη, στον χρόνο αγέραστη.

Kι όμως εν γνώσει μου το θέλω και το επιθυμώ, απ’ το πρωί ως το βράδυ,

σπίτι μου να γυρίσω, να δω κι εγώ τη μέρα της επιστροφής.

Kι αν, όπως λες, κάποιος θεός θελήσει

να με χτυπήσει καταμεσής στο μπλάβο πέλαγος, θα το υπομείνω·

ξέρει η καρδιά μου μες στα στήθη μου να υπομένει, γιατί

έχω πάθει πολλά πάθη και δοκιμάστηκα πολύ στο κύμα και στη μάχη.

Λοιπόν, μαζί με τ’ άλλα, ας πάει κι αυτό.»                                                                           248

**Παρατηρήσεις**

1) Με ποια επιχειρήματα προσπαθεί η Καλυψώ να κρατήσει τον Οδυσσέα κοντά της

2) Να χαρακτηρίσετε τον Οδυσσέα με βάση την απάντηση που δίνει στη θέα

3α) Να χωρίσετε το απόσπασμα σε ενότητες και να δώσετε πλαγιότιτλους

3 β) Να εντοπίσετε προοικονομία στο απόσπασμα

4α) Ποιοι αφηγηματικοί τρόποι χρησιμοποιούνται στο απόσπασμα

4 β) Να βρείτε μέσα από το κείμενο δύο πολιτιστικά στοιχεία

5) Να σημειώσετε 4 διαφορές που εντοπίζετε ανάμεσα στους αοιδούς και στους ραψωδούς